På trods af lidt tunge skyer var stemningen god, da gågaden i Hirtshals lørdag formiddag igen bød på masser af krejleri og salg af gamle sager. Kræmmerne havde atter fået lov til at slå deres boder op, hvis de altså tog en række forholdsregler som for eksempel ekstra afstand mellem boderne og sprit til deres kunder. - Vi har holdt ekstremt meget afstand mellem kræmmerne, og de har sprit stående alle steder. Vi har lavet nogle store skilte, hvor der står hvordan man skal gebærde sig, så vi har taget alle forholdsregler, fortæller Handelschef i Hirtshals, Per Martensen. Kræmmerne selv nød endelig at være tilbage bag diskene i deres boder igen. - Det føles godt at være tilbage. Det er rart, og vi håber, at der bliver mulighed for at komme afsted i løbet af sommeren. Og så er Hirtshals jo en dejlig by at komme til, siger stadeholder Britt Bjergen. Men det var faktisk tæt på, at lørdagens marked blev aflyst, fortæller Handelschef Per Martensen. - Vi var meget tæt på at aflyse det, for nu er coronaen kommet rigtig tæt på, så vi var lidt bange, men vi valgte at gennemføre det, og jeg synes med respekt, for folk holder afstand, og det er dejligt at se, siger han.

Referat:
Det første nordjyske kræmmermarked siden coronakrisen åbnede lørdag boderne